หุ้นพลังงานดันดัชนีเช้า5ม.ค.บวก3.02จุด
หุ้นกลุ่มพลังงานดันดัชนีภาคเช้า 5 ม.ค.ปิดบวก3.02จุดที่ 1,039.23 จุด มูลค่าซื้อขาย13,480 ล้านบาท
5 ม.ค. 2555

หุ้นกลุ่มพลังงานดันดัชนีภาคเช้า 5 ม.ค.ปิดบวก3.02จุดที่ 1,039.23 จุด มูลค่าซื้อขาย13,480 ล้านบาท




ดัชนีหุ้นไทยปิดทำการช่วงครึ่งวันเช้าของวันที่ 5 ม.ค. ที่ระดับ 1,039.23 จุดเพิ่มขึ้น 3.02 จุด ด้วยมูลค่าการซื้อขาย 13,480 ล้านบาท
อย่างไรก็ตามในเช้าวันนี้นักลงทุนได้แต่ขายหุ้นกลุ่มธนาคารพาณิชย์ออกมาหลังจากรัฐบาลจะออกพรก.กู้เงินและ จะโอนหนี้กองทุนฟื้นฟูและพัฒนาระบบสถาบันการเงินจำนวน  1.14 ล้านล้านบาท รวมถึงจะเพิ่มการเรียกเก็บเงินจากธนาคารพาณิชย์ 1%เพื่อนำเงินไปช่วยชำระหนี้ทำให้นักลงทุนกังวลว่าต้นทุนของธนาคารพาณิชย์จะสูงขึ้นและจะกดดันให้กำไรลดลงในที่สุด 
นำโดยธนาคารกสิกรไทย(KBANK)ปิด 115.50 บาทลดลง 4.50 บาทมูลค่า 1,223 .49ล้านบาท ธนาคารกรุงเทพ(BBL)ปิด147 บาทลดลง 4.50 บาทด้วยมูลค่า 884.20 ล้านบาท ธนาคารไทยพาณิชย์ (SCB)ปิด 111.50 บาทลดลง 3 บาทด้วยมูลค่า 747.70 ล้านบาท และธนาคารกรุงไทย(KTB)ปิด 14.60 บาทลดลง 0.40 บาทด้วยมูลค่า 671.17 ล้านบาท  
อย่างไรก็ตามการที่ตลาดหุ้นไทยมีสัดส่วนหุ้นพลังงานในระดับที่มากกว่า 30 % จึงผลักดันให้ดัชนียังสามารถบวกได้แม้นักลงทุนจะขายหุ้นแบงก์ออกมา เพราะหุ้นพลังงานส่วนใหญ่จะรับตัวดีขึ้นหลังราคาน้ำพุ่งขึ้นจากความขัดแย้งระหว่างอิหร่านและสหรัฐอเมริการ เช่น ปตท.สำรวจและผลิตปิโตรเลียม(PTTEP)ปิด 179.50 บาทเพิ่มขึ้น 4 บาท มูลค่า 640.80 ล้านบาท ปตท.(PTT)ปิด 327 บาทเพิ่มขึ้น 3 บาทมูลค่า636.78 ล้านบาท 
บล.เคจีไอระบุว่า  ในระยะสั้นคาดว่าดัชนีจะยังประคองตัวได้เนื่องจากราคาน้ำมันทรงตัวสูง หนุนกลุ่มพลังงาน หลังจากสหภาพยุโรปใกล้บรรลุข้อตกลงการคว่ำบาตรอิหร่านโดยการห้ามนำเข้าน้ำมัน อย่างไรก็ดีเราคิดว่าปัจจัยลบจากฝั่งยุโรปจะมากขึ้นในกลางเดือน ม.ค. เป็นต้นไป และจะกดดันสินทรัพย์เสี่ยงรวมทั้งสินค้าโภคภัณฑ์ในที่สุด ขณะที่หุ้นกลุ่มธนาคารในระยะสั้นจะอ่อนตัว เนื่องจากแนวโน้มผลประกอบการไตรมาส4/2554  จะถูกกดดันจากน้ำท่วม ในขณะที่ข่าวสารในตลาดเป็นลบหลังจากยังมีความไม่ชัดเจนเกี่ยวกับการโอนหนี้ 1.14  ล้านล้านบาทของกองทุนฟื้นฟูให้กับ ธปท. และอาจต้องมีการเก็บค่าธรรมเนียมของสถาบันประกันเงินฝากกับธนาคารพาณิชย์ในระดับที่สูงขึ้น